Gisle A. Gjevestad Agledahl

Gisle August Gjevestad Agledahl (født 20. oktober 1990 i Tønsberg, oppvokst i Larvik) er en norsk journalist og programleder i TV. Han har blant annet arbeidet i Dagbladet Magasinet og i kulturavdelinga i samme avis.

I 2017 var han programleder i dokumentarserien Jævla homo på NRK, der han utforsker hvorfor det fortsatt var vanskelig å være homofil i Norge i 2017. Serien ble nominert i kategorien «Årets TV-serie» før nettstedet Gaysirs arrangement GayGalla 2018.

Siden har han markert seg i samfunnsdebatten og lagd flere dokumentarer, blant annet Amnesty-samarbeidet Tyrkia uten filter om menneskerettighetsbrudd, NRK-serien F-Ordet med Ulrikke Falch og Avkledd med Jenny Skavlan på samme kanal.

I 2019 var han programleder for P3morgen sammen med komiker Maria Stavang.

I 2020 var han programleder for dokumentarserien Innafor på NRK sammen med journalist Vilde Bratland Erikstad. Programmet vant prisen «Beste nyhets-, sports- eller aktualitetsprogram» under Gullruten 2021. Samme år ble han kåret til en av «D2s ledestjerner», som er Dagens Næringslivs årlige kavalkade over unge personer redaksjonen tror vil gjøre verden til et bedre sted.

Agledahl har medvirket i TV2-programmet Bloggerne. I 2022 var han programleder for Brytning, en podkast om kunst, det å finne sin plass og å bryte normer, som ble lagd i samarbeid med Nasjonalmuseet.

Høsten 2022 startet han Stiftelsen INSJ sammen med Isabelle Ringnes og Jenny Skavlan, et initiativ som har som mål å heve det etiske og faglige nivået på den norske influencer-bransjen.

Agledahl har en bachelorgrad i journalistikk fra Høgskolen i Oslo og Akershus.

 Referanser 

 Eksterne lenker 


Kategori:Norske journalister
Kategori:Norske TV-programledere
Kategori:Personer fra Larvik kommune
Kategori:Norske radioprogramledere
Kategori:Programledere for NRK Radio
Kategori:Programledere for NRK TV